adveksjonståke
Store norske leksikon,Realfag,Meteorologi,Vær,Skyer og nedbør
Adveksjonståke er tåke som inntreffer fordi varm og fuktig luft beveger seg (advekteres) over kaldere underlag.
Beskrivelse I Norge dannes adveksjonståke om vinteren når varm og fuktig havluft strømmer inn over kalde (og snødekte) landområder. Om sommeren kan store deler av Norskehavet og Barentshavet dekkes av adveksjonståke når varm innlandsluft strømmer ut over en betydelig kaldere havoverflate. Endres vindretningen, vil denne havtåka kunne drive inn til kysten og ødelegge en ellers fin sommerdag. Havtåke i norske farvann er som regel av denne typen, særlig der havstrømmer møtes. Eksempel Illustrasjonene fra 3. august 2004 viser at et høytrykksområde i nordområdene ga en varm, østlig luftstrøm over Skandinavia og havområdene vest for Norge. Lufta tar til seg fuktighet fra havet samtidig som lufttemperaturen nærmest havet avkjøles til havtemperatur. Tåken inntreffer når lufta avkjøles til duggpunkttemperatur.Ved fralandsvind i godværssituasjoner dannes vanligvis tåka et stykke ut fra kysten og kommer eventuelt inn mot kysten med solgangsbris. Når forskjellen mellom temperaturen over land og hav er «ekstrem», og fralandsvinden samtidig er svak, kan det dannes tåke direkte i fjordene.Et annet eksempel på adveksjonståke er Newfoundlands-tåken, som dannes over den kalde Labradorstrømmen. Les mer i Store norske leksikon tåke varmluftsadveksjon Eksterne lenker Derfor kan det plutselig bli tåke (Spør meteorologen-spalten på Yr)